Lauljatar Anne Adams taasavaldas vana hiti "Nostalgiline", et näidata muutunud kõlapilti ja uusi helisid.
"Kui ma asusin tegema valikuplaati, nagu mul salamisi plaanis on, mõtlesin ma läbi kõik varasemad laulud, mis mulle enale kõige rohkem korda on läinud, sest mõnikord ikka tohib tagasi vaadata. Ma arvasin, et see laul väärib uut tulemist," selgitas Adams, miks ta otsustas just "Nostalgilisele" uue elu sisse puhuda, vahendas ETV2 saade "Eesti TOP 7".
Adams lisas, et ka teemana sobib laul tema repertuaari. "Minu jaoks on hea luule peale järjest vähem kirjutatud laule, kuigi neist ka puudust pole. On olnud aegu, kus on rohkem teksti, ja mul on hea meel, et see on Hando Runneli luuletus. Ta on nii ilusasti selle viisiga kokku sulanud," rääkis Adams oma loost.
Uuenenud laul kõlab ka Adamsi kogumikalbumil, mille ta avaldab tuleval kevadel. Kogumikplaat on küll pisike, kuid Adams loodab avaldada mitu plaaditäit materjali. "Ma panen lemmikud kokku. Ma mäletan, et kuulaja on ka kõiki neid laule armastanud," rääkis Adams oma isiklikest eelistustest.
Ta lisas, et tema muusikat armastavad eri vanuses inimesed. "Ma arvan, et see ongi hea laulu tunnus, kui ta kõnetab kõiki põlvkondasid. Kui ta ei ole nii lihtsale sihtgrupile," tõdes Adams.
Toimetaja: Rutt Ernits